
Cod y Modiwl:  ECAD6016C

Teitl yr Aseiniad: 
Elfen Asesu 2:
Aseiniad Ysgrifenedig Gwerthusiad beirniadol o ddatblygiad targed strategol mewn Cynllun Datblygu Ysgol: Gweithredoedd, Effaith a Myfyrdodau ar sail Tystiolaeth

Cydnabyddiaeth AI (Deallusrwydd Artiffisial)

Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn.
Rwy’n cadarnhau nad wyf wedi cyflwyno unrhyw ddefnyddiau a gynhyrchwyd gan AI fel fy ngwaith fy hun.
Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth.


	Targedau / 
	Sut rydych wedi gweithio ar hwn 

	Ceir enghraifft ar

	1. Parhau i gryfhau dy ysgrifennu critigol drwyddi draw, gan gynnig safbwynt cyferbyniol pob cyfle posibl - byddai darllen mwy o erthyglau a blogiau academaidd yn helpu gyda hyn (e.e. blogiau BERA bites).
	Gwneud ymdrech i ddarllen ystod helaeth o lenyddiaeth.
	Trwy gydol yr aseiniad.

	2. Adolygu'r defnydd o ffurf amhersonol a thrydydd person y ferf (e.e. Awgryma, Pwysleisia) -drwy ddefnyddio sesiynau Cymraeg i Bawb.  Gellid cysylltu paragraffau yn well mewn mannau a bydd y Banc Brawddegau Academaidd  yn gymorth gyda hyn.

	Defnyddio Banc Brawddegau Academaidd
	“Disgrifia Estyn (2024) pwysigrwydd partneriaid cymunedol…”




Pwrpas yr aseiniad hwn yw trafod cynlluniau datblygu ysgol (CDY), eu pwysigrwydd a sut y cânt eu sefydlu a sut y gweithir arnynt, gan werthuso'n feirniadol un elfen o'r CDY. 
Byddaf yn canolbwyntio ar y targed strategol sef  i wella’r defnydd o’r Gymraeg yn yr ysgol, a’u targed yw ‘Sicrhau bod yr ysgol yn ennill achrediad arian siarter iaith’. Lleolir yr ysgol y byddaf yn canolbwyntio arni yng nghanol/de Sir Benfro. Ysgol Gymraeg pob oed yw hi, mewn ardal lle mae bron pob disgybl yn dod o gartrefi Saesneg eu hiaith (Fy Ysgol Leol, 2025). Er mwyn cadw at ganllawiau cyfrinachedd ac anhysbysrwydd BERA, byddaf yn cadw enw'r ysgol yn breifat ac yn cyfeirio ati fel 'Ysgol A' trwy gydol yr aseiniad. Mae’r targed hwn yn berthnasol i’r ysgol a’r aseiniad hwn gan fod yr ysgol nid yn unig yn ceisio cynyddu’r defnydd o’r Gymraeg gyda disgyblion ail iaith, ond mae hefyd yn un o flaenoriaethau llywodraeth Cymru, o ystyried y targed o filiwn o siaradwyr Cymraeg erbyn 2050 (Llywodraeth Cymru, 2017). Yn yr aseiniad hwn byddaf yn dangos fy nealltwriaeth o bolisïau ysgol, yn adolygu llenyddiaeth yn feirniadol ac yn myfyrio a gwerthuso a phwynt gweithredu. Credaf y bydd yr holl sgiliau hyn yn gymorth i ddyfnhau fy nealltwriaeth o CDY a hefyd yn fy mharatoi ar gyfer gyrfa fel athrawes.

Mae Llywodraeth Cymru (2014) yn diffinio CDY fel 'cynllun strategol yr ysgol ar gyfer
gwelliant', ac yn mynd ymlaen i nodi mai eu pwrpas yw gwella deilliannau dysgwyr yn yr ysgol. Mae CDY hefyd yn cyd-fynd â thargedau a blaenoriaethau'r llywodraeth gan gynnwys iechyd a lles a lleihau'r bwlch cyrhaeddiad (Llywodraeth Cymru, 2022). Nodwyd rôl y CDY yw disgrifio sut y bydd yr ysgol yn cyflawni'r nodau hyn, gan gynnwys cynlluniau datblygu staff gan gynnwys pwy sy'n gyfrifol a dyrannu adnoddau. Mae dogfen ‘Canllawiau gwella ysgolion’ Llywodraeth Cymru (2024) yn ystyried ‘helpu ysgolion i roi'r profiadau a'r deilliannau dysgu gorau posibl i ddysgwyr, beth bynnag fo'u cefndir neu eu hamgylchiadau’ fel ei diben cyffredinol, ac yn awgrymu bod CDY yn arf effeithiol i werthuso a gwella addysgu a dysgu'r disgyblion mewn amgylchedd sy'n newid yn gyson.
Er mwyn lliwio'r CDY, rhaid i ysgolion yn gyntaf edrych ar eu perfformiad a hunanwerthuso (Llywodraeth Cymru, 2014). Mae hyn yn cynnwys edrych ar ddeilliannau dysgwyr, addysgu a dysgu a hefyd llais disgyblion i glywed eu persbectif. Mae astudiaethau achos Estyn (2018) yn dangos pwysigrwydd llais y disgybl gan nodi ei fod yn arwain at ddatblygiad parhaus a gwelliant mewn gweithdrefnau a chyfleoedd i ddisgyblion. Cynllunio strategol yw’r ail gam a nodwyd, gyda phwyslais ar bwysigrwydd y rhanddeiliaid yn y cam yma. Mae Epstein (2011) a Henderson a Mapp (2002) yn cytuno bod rhanddeiliaid yn rhan hanfodol o greu CDY llwyddiannus, gan ei fod yn dod ag amrywiaeth a syniadau newydd, ynghyd â gwell cefnogaeth ac ymddiriedaeth gan rieni a’r gymuned.  Y trydydd cam yw gweithredu'r targedau a'r gwelliannau hyn, trwy ddilyn CDY clir a threfnus (Llywodraeth Cymru, 2014). Ac yn olaf y cam olaf yw adolygu effeithiau'r newidiadau. Mae Estyn (2024) yn pwysleisio bod hunan arfarnu effeithiol yn hanfodol ar gyfer datblygu arweinyddiaeth a llywio gwelliant ysgol.

Mae data diweddaraf Cymru yn dangos bod 27.8% o bobl dros 3 oed yn gallu siarad Cymraeg, sef yr isaf ers wyth mlynedd (Stats Cymru, 2024). Serch hyn, roedd 48.5% o blant rhwng 3-15 oed yn gallu siarad Cymraeg, sy'n cyfateb yn glir i'w hamser yn yr ysgol, gan ddangos pwysigrwydd ac effaith ysgolion ar y Gymraeg. Dangosodd ymchwil hefyd fod pobl sy’n byw mewn ardaloedd gwledig yn fwy tebygol o siarad Cymraeg, gorllewin Cymru yn bennaf (Llywodraeth Cymru 2020). Er gwaethaf hyn yn Sir Benfro mae rhaniad clir rhwng gogledd a de’r sir, sef y ‘Landsker Line’ ffin ddiwylliannol ac ieithyddol yn dyddio'n ôl i amser y goresgyniad Eingl-sacsonaidd yn ne Sir Benfro (BBC, dim dyddiad). Mae'r ddyfais hon yn dal yn amlwg heddiw gyda llawer o ysgolion cyfrwng Saesneg yn ne'r sir, i gymharu ag ysgolion Cymraeg y gogledd mwy gwledig (Fy Ysgol Leol, 2025). Byddai lleoliad Ysgol A yn cael ei ystyried fel un o brif heriau'r targed o ganlyniad o hyn.
Mae Llywodraeth Cymru (2024) yn cydnabod pwysigrwydd datblygu Cymraeg yn ifanc ac felly wedi dweud y byddant yn parhau i weithio gyda mudiad meithrin i sicrhau bod 150 o sefydliadau newydd yn cael eu hagor erbyn 2026. Mae Piaget (1955) yn credu bod plant yn fwy parod i ddysgu gwybodaeth newydd yn iau, felly byddai dechrau datblygu sgiliau Cymraeg yn y feithrinfa yn cyd-fynd â’r ddamcaniaeth hon.
Her arall a wynebir gan Ysgol A yw’r diffyg cyfleoedd sydd gan ddisgyblion i siarad Cymraeg y tu allan i’r ysgol. Canfu Estyn (2023) fod disgyblion mewn ysgolion cyfrwng Cymraeg nad oedd yn siarad Cymraeg gartref wedi profi dirywiad yn eu hyder a’u hawydd i ddefnyddio’r iaith yn ystod pandemig Covid-19. Cydnabuwyd y duedd hon hefyd gan ddisgyblion ysgolion uwchradd a sylwodd fod mwy o Saesneg yn cael ei siarad yn yr ysgol ar ôl 'Covid' (Lewis, 2023).
Disgrifia Estyn (2024) pwysigrwydd partneriaid cymunedol ac allanol er mwyn cynyddu’r Gymraeg a siaredir gan ddisgyblion. Maent yn amlygu effaith gadarnhaol cydweithio gyda sefydliadau megis menter iaith gan nodi bod hyn yn hollbwysig er mwyn rhoi cyfleoedd i blant ddefnyddio'r Gymraeg y tu allan i addysg. Mae Estyn (2023) hefyd yn hyrwyddo pwysigrwydd llais ac ymgysylltiad disgyblion i danio brwdfrydedd dros ddefnyddio’r Gymraeg, gan dynnu sylw at sefydlu ‘Criw Cymraeg’ yn yr ysgolion. Mae hyn yn cyd-fynd â damcaniaeth Vygotsky (1978) bod disgyblion yn dysgu gan eraill mwy gwybodus, a thrwy ddefnyddio llais myfyrwyr, gall myfyrwyr weithio gyda’i gilydd, cyfathrebu’n ddilys, a chyd-greu gwybodaeth.

Fel y nodwyd yn fras yn gyflwyniad yr aseiniad, targed y llywodraeth i gyrraedd miliwn o siaradwyr Cymraeg erbyn 2050 yw un o’r rhesymau pam fod hyn yn un o flaenoriaethau’r ysgol. Rheswm arall yw sicrhau bod disgyblion yr ysgol yn gweld y Gymraeg fel iaith bob dydd, i fwynhau cyfathrebu â’i gilydd yn y Gymraeg. Oherwydd nifer y teuluoedd sy'n anfon eu plant i ysgol 'A' o gefndir Saesneg ei iaith mae hefyd yn flaenoriaeth ac angen cymunedol i gynyddu nifer y siaradwyr Cymraeg mewn ardal Saesneg yn bennaf.
Mae ysgol 'A' wedi amlinellu'n drylwyr eu blaenoriaethau a'r camau gweithredu yn eu CDY. Rhestrir y strategaeth ar gyfer gwella, systemau monitro, cyfrifoldeb, amserlen, cost a pha dystiolaeth sydd ei hangen i gasglu data.

O ran datblygiad yr iaith Gymraeg, mae ganddynt nifer o strategaethau, gan gynnwys ‘Cynnal Noson Cymreictod er mwyn rhannu syniadau gyda rhieni i gefnogi disgyblion i ddatblygu eu sgiliau llafar Cymraeg’ a ‘Cynnal cyfarfod gydag asiantaethau megis y Fenter Iaith a’r Urdd er mwyn trafod strategaethau ynglŷn â hybu sgiliau iaith y disgyblion’.
Tra bod pwyslais ar yr holl staff i hybu’r Gymraeg, pennaeth y Gymraeg sy’n arwain y targed hwn, gyda’r pennaeth, dirprwy ac uwch arweinwyr eraill yn eu cefnogi. Nid oes unrhyw gostau wedi'u rhestru, fodd bynnag nodir adnoddau megis rhestrau chwarae cerddoriaeth Gymraeg fel arfau effeithiol i'w defnyddio.

Er mwyn cefnogi'r targed hwn yn y ffordd orau, sicrheais ddefnyddio atgyfnerthu cadarnhaol wrth glywed y Gymraeg. Rhoddodd hyn ymdeimlad o falchder i'r disgyblion am siarad yr iaith Gymraeg ac roedd hefyd yn unol â damcaniaeth atgyfnerthu cadarnhaol Skinner (1953). Sicrheais hefyd greu amgylchedd dysgu hwyliog gyda'r Gymraeg. Roedd hyn yn cynnwys defnyddio cerddoriaeth a chaneuon i helpu'r dosbarth i ddysgu treigladau Cymraeg. Sicrhaodd hyn tra'u bod yn dysgu sgiliau Cymraeg hanfodol eu bod hefyd yn mwynhau ac nad oeddent yn gweld y broses ddysgu fel tasg.
Argymhellais ddefnyddio cerddoriaeth i hybu’r Gymraeg gan fod llawer o blant yn mwynhau gwrando ar ganeuon a dysgu drwy gerddoriaeth (Dumont, 2017).
Er mwyn monitro’r cynnydd sy’n cael ei gwneud fel ysgol, canolbwyntiwyd yn gryf ar gyngor disgyblion ‘Y Senedd’ a’r ‘Criw Cymraeg’ i roi adborth. Maent hefyd yn cwblhau arolygon staff, rhieni/gofalwyr a disgyblion yn rheolaidd i gael adborth pwysig gan randdeiliaid a’r tîm o amgylch y disgybl (Bronfenbrenner, 1979). Trafodir y data o'r holiaduron hyn wedyn mewn cyfarfodydd uwch arweinwyr a rhennir newidiadau, gwybodaeth a chanlyniadau perthnasol gyda'r staff yn eu cyfarfodydd cam cynnydd wythnosol.

I gloi’r aseiniad hwn, canfuwyd, er bod heriau’n wynebu’r Gymraeg yma yng nghymru, fod llawer o bobl yn cydweithio i sicrhau ei bod yn ffynnu a bod yr iaith yn aros yn fyw. Fe'i gwnaed yn amlwg hefyd bod ysgolion yn chwarae rhan fawr yn y gymuned, a bod rhaid ystyried hyn wrth greu targedau a phenderfyniadau ar sail tystiolaeth a gwella'r ysgol i yswirio'r gorau oll i'r dysgwyr.
Bydd hyn yr wyf wedi'i ddysgu o'r aseiniad hwn hefyd o fudd i mi ar ddechrau fy ngyrfa fel athrawes drwy ddangos pa mor bwysig yw CDY er mwyn cael y gorau allan o'n disgyblion. Mae hefyd yn cysylltu â safonau SAC, yn arbennig, gwerthuso newid effaith, darllen ehangach a sgiliau Cymraeg.

